FI Euroopan unionin virallinen lehti L 193/6

KOMISSION TÄYTÄNTÖÖNPANOASETUS (EU) N:o 672/2013,

annettu 15 päivänä heinäkuuta 2013,

laitonta, ilmoittamatonta ja sääntelemätöntä kalastusta harjoittavista aluksista laaditusta EU:n luettelosta annetun asetuksen (EU) N:o 468/2010 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 30 artiklan,

sekä katsoo seuraavaa:

(1) Asetuksen (EY) N:o 1005/2008 V luvussa säädetään menettelyistä laitonta, ilmoittamatonta ja sääntelemätöntä kalastusta harjoittavien alusten (LIS-kalastusalusten) yksilöimiseksi ja tällaisia aluksia koskevan unionin luettelon laatimiseksi. Kyseisen asetuksen 37 artiklassa säädetään toimista, jotka on kohdistettava kyseiseen luetteloon merkittyihin aluksiin.

(2) Unionin LIS-alusluettelo vahvistettiin komission asetuksella (EU) N:o 468/2010 (2), jota on muutettu sen jälkeen komission täytäntöönpanoasetuksilla (EU) N:o 724/2011 (3) ja (EU) N:o 1234/2012 (4).

(3) Asetuksen (EY) N:o 1005/2008 30 artiklan 1 kohdan mukaan unionin luettelon olisi sisällettävä myös sellaiset kalastusalukset, jotka ovat alueellisten kalastuksenhoitojärjestöjen hyväksymissä LIS-alusluetteloissa.

(4) Kaikki alueelliset kalastuksenhoitojärjestöt hyväksyivät periaatteen LIS-alusluettelon julkaisemisesta ja siitä, että kyseiset järjestöt päivittävät luettelonsa vuosikokouksissaan (5).

(5) Asetuksen (EY) N:o 1005/2008 30 artiklan mukaan komissio päivittää unionin luettelon saatuaan alueellisilta kalastuksenhoitojärjestöiltä luettelot kalastusaluksista, joiden oletetaan tai on todettu osallistuvan LIS-kalastukseen.

(6) Komissio on vastaanottanut alueellisten kalastuksenhoitojärjestöjen vuosikokouksissa päivitetyt luettelot.

(7) Koska sama alus voi olla luettelossa eri nimillä ja/tai lippujen alla riippuen siitä, koska se on sisällytetty alueellisten kalastuksenhoitojärjestöjen luetteloihin, unionin päivitettyyn luetteloon olisi sisällytettävä eri nimet ja/tai liput sellaisina kuin asianomaiset alueelliset kalastuksenhoitojärjestöt ovat ne vahvistaneet.

(8) Sen vuoksi asetusta (EU) N:o 468/2010 olisi muutettava.

(9) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EU) N:o 468/2010 liitteessä oleva B osa tämän asetuksen liitteellä.

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä heinäkuuta 2013. Komission puolesta Puheenjohtaja José Manuel BARROSO

(1) EUVL L 286, 29.10.2008, s. 1.

(2) EUVL L 131, 29.5.2010, s. 22.

(3) EUVL L 194, 26.7.2011, s. 14.

(4) EUVL L 350, 20.12.2012, s. 38.

(5) Viimeisimmät päivitykset: CCAMLR: Vuoden 2012 LIS-luettelo sellaisena kuin se hyväksyttiin CCAMLR-XXXI:n vuosikokouksessa 24. lokakuuta–1. marraskuuta 2012 ja päivitettiin 3. huhtikuuta 2013; SEAFO: SEAFOn LIS-luetteloon sisältyvät CCAMLR-, NEAFC-B- ja NAFO-luettelot; ICCAT: Vuoden 2013 LIS-luettelo sellaisena kuin se hyväksyttiin vuosikokouksessa marraskuussa 2012 (suositus 11–18); IATTC: Vuoden 2012 luettelo sellaisena kuin se hyväksyttiin IATTC:n 83. kokouksessa kesäkuussa 2012; NEAFC: LIS B -luettelo AM 2012–8rev1 sellaisena kuin se hyväksyttiin 31. vuosikokouksessa 12.–16. marraskuuta 2012; NAFO: NAFO tarkasteli 34. vuosikokouksessaan 17.–21. syyskuuta 2012 LIS-alusluetteloaan ja totesi, ettei kyseiseen luetteloon ollut pakollista tehdä muutoksia. NEAFC:n tehtyä päätöksen RED-nimisen aluksen poistamisesta LIS-luettelostaan NAFO poisti kyseisen aluksen 21. joulukuuta 2012 omasta LIS-luettelostaan; WCPFC: WCPFC:n vuoden 2013 LIS-alusluettelo 6. joulukuuta 2012 (voimassa 6. helmikuuta 2013 alkaen).